|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ****ΥΠΟΥΡΓΕΙΟ ΨΗΦΙΑΚΗΣ ΔΙΑΚΥΒΕΡΝΗΣΗΣ****ΓΕΝΙΚΗ ΔΙΕΥΘΥΝΣΗ ΟΙΚΟΝΟΜΙΚΩΝ & ΔΙΟΙΚΗΤΙΚΩΝ ΥΠΗΡΕΣΙΩΝ** **ΔΙΕΥΘΥΝΣΗ ΠΡΟΜΗΘΕΙΩΝ& ΔΙOIΚΗΤΙΚΗΣ ΜΕΡΙΜΝΑΣ****ΤΜΗΜΑ ΔΙΑΓΩΝΙΣΜΩΝ ΚΑΙ ΣΥΜΒΑΣΕΩΝ**Φραγκούδη 11 και Αλ.ΠάντουT.K. 101 63, Καλλιθέα Αττικής Πληροφορίες: Μαρία Μπουρδανιώτη🕾 210 90 98 458🖷 210 90 98 453E-mail:m.bourdanioti@mindigital.gr |  |

**ΘΕΜΑ: Παροχή διευκρινίσεων επί αιτημάτων που υποβλήθηκαν από ενδιαφερόμενους οικονομικούς φορείς και αφορούν όρους της υπ’ αριθμ. πρωτ. 26907 ΕΞ 2020/21-09-2020 Διακήρυξης (με ΑΔΑΜ: 20PROC007346476 και αριθμό Προκήρυξης στην ΕΕ 2020/S 185-446956)**

Επί αιτημάτων παροχής διευκρινίσεων που υποβλήθηκαν, μέσω του ΕΣΗΔΗΣ, από ενδιαφερόμενους οικονομικούς φορείς και αφορούν όρους της υπ’ αριθμ. πρωτ. 26907 ΕΞ 2020/21-09-2020 Διακήρυξης του διεθνή, ηλεκτρονικού, ανοικτού διαγωνισμού για την εκτέλεση του έργου: «Υπηρεσίες Συμβούλου για την προετοιμασία της ΓΓΠΣΔΔ για τη λήψη πιστοποίησης κατά ISO:27001:2013», προϋπολογισθείσας δαπάνης 937.822,34€, συμπεριλαμβανομένου του ΦΠΑ 24% και σύμφωνα με τις διατάξεις της παραγράφου 2.1.3 της ως άνω διακήρυξης παρέχονται οι ακόλουθες διευκρινίσεις.

Επισημαίνεται ότι οι όροι που περιλαμβάνονται στο παρόν τεύχος διευκρινίσεων έχουν την έννοια που τους αποδίδεται στην υπ’ αριθμ. πρωτ. 26907 ΕΞ 2020/21-09-2020 Διακήρυξη.

**EΡΩΤΗΜΑ 1:** *Επί της παραγράφου 2.2.5. β) Μέσος «ειδικός» ετήσιος κύκλος εργασιών. Στον ως άνω ειδικό κύκλο συμπεριλαμβάνονται υπηρεσίες που αφορούν στη συμμόρφωση με το Γενικό Κανονισμό Προστασίας Δεδομένων (GDPR) EE2016/679;*

**ΑΠΑΝΤΗΣΗ 1:** Σύμφωνα με την παράγραφο 2.2.5 β) της διακήρυξης οι υποψήφιοι οικονομικοί φορείς απαιτείται να διαθέτουν μέσο «ειδικό» ετήσιο κύκλο εργασιών **σε εκτέλεση υπηρεσιών παρόμοιων με τις υπηρεσίες της παρούσας διακήρυξης,** για τις τρεις (3) τελευταίες οικονομικές χρήσεις, ίσο ή μεγαλύτερο του 20% του εκτιμώμενου προϋπολογισμού της παρούσας. Επιπρόσθετα, στην παράγραφο 2.2.6 α) της παρούσας εξειδικεύονται τα αντίστοιχα με το παρόν έργα.

Κατά συνέπεια διευκρινίζεται ότι για τον υπολογισμό του μέσου **ειδικού** ετήσιου κύκλου εργασιών σε εκτέλεση υπηρεσιών παρόμοιων με τις υπηρεσίες της παρούσας διακήρυξης, οι υποψήφιοι οικονομικοί φορείς μπορούν να λαμβάνουν υπόψη τους, μεταξύ των άλλων, υπηρεσίες που έχουν παρασχεθεί στο πλαίσιο αντίστοιχων με το παρόν έργων. Ως εκ τούτου, **υπηρεσίες που αφορούν αποκλειστικά στη συμμόρφωση με τον Γενικό Κανονισμό Προστασίας Δεδομένων (GDPR) ΕΕ2016/679 δεν μπορούν να ληφθούν** υπόψη από τους υποψήφιους οικονομικούς φορείς για τον υπολογισμό του μέσου ειδικού ετήσιου κύκλου εργασιών σε εκτέλεση με τις υπηρεσίες της παρούσας διακήρυξης.

**ΕΡΩΤΗΜΑ 2:** *Επί των παραγράφων 2.2.6 Τεχνική και Επαγγελματική Ικανότητα. Ως αντίστοιχα έργα της υποπαραγράφου 2.2.6 α) Α, πέραν αυτών που αφορούν σε εγκατάσταση συστημάτων κατά το ISO 27001, συμπεριλαμβάνονται έργα συμμόρφωσης με το Γενικό Κανονισμό Προστασίας Προσωπικών Δεδομένων (GDPR) ΕΕ2016/679, τα οποία εμπεριέχουν συμβουλευτικές/μελετητικές υπηρεσίες για την εκπόνηση μελετών, πολιτικών και διαδικασιών;*

**ΑΠΑΝΤΗΣΗ 2:** Σύμφωνα με την παράγραφο 2.2.6 κατά τη διάρκεια των τελευταίων τριών (3) ετών, οι υποψήφιοι πρέπει να έχουν υλοποιήσει ή να έχουν συμμετάσχει, ως μέλος ένωσης, στην ολοκλήρωση **αντίστοιχων με το προκηρυσσόμενο έργο**, στην Ελλάδα ή σε άλλη χώρα της Ε.Ε. Ως αντίστοιχα δε έργα ορίζονται τα Έργα, που αφορούν σε όμοια ή ισοδύναμα από πλευράς απαιτήσεων υλοποίησης φυσικό αντικείμενο, σε όρους εφαρμοσθέντων τεχνολογιών, μεθοδολογιών ή/και αρχιτεκτονικής υλοποίησης, κλίμακας και τεχνολογικής και επιχειρησιακής πολυπλοκότητας, σε όλες τις φάσεις του κύκλου ζωής του. Για το φυσικό αντικείμενο της περίπτωσης 2.2.6. Α) τα έργα αυτά αφορούν σε σχεδιασμό ή/και συντήρηση Συστημάτων Διαχείρισης Ασφάλειας Πληροφοριών ή/και παροχής Συμβουλευτικών/μελετητικών υπηρεσιών για την εκπόνηση μελετών, πολιτικών, διαδικασιών και προτύπων ασφάλειας καθώς και Υπηρεσίες Υποστήριξης για Πιστοποίηση κατά ISO 27001:2013 σε οργανισμούς μεγάλου μεγέθους (ήτοι με απασχολούμενο προσωπικό μεγαλύτερο των 500 ατόμων) του δημοσίου ή/και του ιδιωτικού τομέα, και τα οποία αθροιστικά (με μέγιστο πλήθος τεσσάρων έργων) να είναι οικονομικού μεγέθους τουλάχιστον το 15% του προϋπολογισμού του Έργου (χωρίς ΦΠΑ).

Διευκρινίζεται αν και στο αντικείμενο του έργου είναι μεταξύ άλλων η μελέτη και η ανάλυση αποκλίσεων σε σχέση με τις κανονιστικές απαιτήσεις του Γενικού Κανονισμού Προστασίας Δεδομένων GDPR, οι υποψήφιοι οικονομικοί φορείς **δεν μπορούν να συμπεριλάβουν ως αντίστοιχα έργα με αυτά της παραγράφου 2.2.6 Α), αυτοτελή έργα συμμόρφωσης με το Γενικό Κανονισμό Προστασίας Προσωπικών Δεδομένων (GDPR) ΕΕ2016/679,** τα οποία εμπεριέχουν συμβουλευτικές/μελετητικές υπηρεσίες για την εκπόνηση μελετών, πολιτικών και διαδικασιών.

**ΕΡΩΤΗΜΑ 3:** *Επί των παραγράφων 2.2.6 Τεχνική και Επαγγελματική Ικανότητα. Το οικονομικό μέγεθος των έργων των υποπαραγράφων 2.2.6 α) Α και Β) αφορούν στον προϋπολογισμό των έργων αυτών ή στο συμβατικό αντικείμενό τους;*

**ΑΠΑΝΤΗΣΗ 3:** Σύμφωνα με την παράγραφο 2.2.6 κατά τη διάρκεια των τελευταίων τριών (3) ετών, οι υποψήφιοι πρέπει να έχουν υλοποιήσει ή να έχουν συμμετάσχει, ως μέλος ένωσης, στην ολοκλήρωση αντίστοιχων με το προκηρυσσόμενο έργο, στην Ελλάδα ή σε άλλη χώρα της Ε.Ε. Τα έργα αυτά, θα πρέπει αθροιστικά (με μέγιστο πλήθος τεσσάρων έργων) να είναι **οικονομικού μεγέθους τουλάχιστον το 15% του προϋπολογισμού του Έργου (χωρίς ΦΠΑ)** τόσο για αυτά που αφορούν το φυσικό αντικείμενο της παραγράφου 2.2.6. Α) όσο και για αυτά που αφορούν το φυσικό αντικείμενο της παραγράφου 2.2.6 Β).Για την απόδειξη της τεχνικής ικανότητας της παραγράφου 2.2.6,σύμφωνα με την παράγραφο Β.4, οι υποψήφιοι οικονομικοί φορείς προσκομίζουν κατάλογο με τα αντίστοιχα με το προκηρυσσόμενο έργα στην Ελλάδα ή σε άλλη χώρα της Ε.Ε., τα οποία έχουν ολοκληρώσει ή έχουν συμμετάσχει ως μέλος ένωσης, με αναφορά του αντίστοιχου ποσού, της ημερομηνίας και του δημόσιου ή ιδιωτικού παραλήπτη, συνοδευόμενα από πιστοποιητικά ορθής εκτέλεσης και ολοκλήρωσης των εργασιών. Ο κατάλογος των αντίστοιχων έργων θα πρέπει να συνταχθεί σύμφωνα με το υπόδειγμα που παρατίθεται στη διακήρυξη.

Διευκρινίζεται ότι σύμφωνα με τους προαναφερόμενους όρους της διακήρυξης, **για τον προσδιορισμό του οικονομικού μεγέθους των αντίστοιχων έργων των υποπαραγράφων Α και Β της παραγράφου 2.2.6 λαμβάνεται υπόψη η συμβατική αξία αυτών**.

**ΕΡΩΤΗΜΑ 4**: *Στο άρθρο «2.2.6 Τεχνική και επαγγελματική ικανότητα», παρ. α. υποπαράγραφος Β και Γ. σελίδα 29, αναγράφεται: Έργα που αφορούν σε σχεδιασμό ή/και συντήρηση ................Συστημάτων ........... σε οργανισμούς μεγάλου μεγέθους (ήτοι με απασχολούμενο προσωπικό μεγαλύτερο των 500 ατόμων) του δημοσίου ή/και του ιδιωτικού τομέα, και τα οποία αθροιστικά (με μέγιστο πλήθος τεσσάρων έργων) ........................ Παρακαλούμε, όπως επιβεβαιώσετε ότι οι υπηρεσίες εκπαίδευσης (έργα εκπαίδευσης σε φορείς που ο υποψήφιος Ανάδοχος υποστηρίζει τη συμμόρφωση με τα ζητούμενα πρότυπα)περιλαμβάνονται στις υπηρεσίες υποστήριξης.*

**ΑΠΑΝΤΗΣΗ 4** : Διευκρινίζεται **ότι υπηρεσίες εκπαίδευσης (έργα εκπαίδευσης σε φορείς που ο υποψήφιος Ανάδοχος υποστηρίζει τη συμμόρφωση με τα ζητούμενα πρότυπα) θεωρούνται υπηρεσίες υποστήριξης**.

**ΕΡΩΤΗΜΑ 5** : *Στη σελίδα 101 της διακήρυξης, παρ. 1.4.3, ζητείται Υπηρεσία Ηλεκτρονικής Διαχείρισης ΣΔΑΠ με χρήση λογισμικού Governance Risk Compliance (GRC). Να διευκρινιστεί εάν η απαίτηση της διακήρυξης είναι για έτοιμο λογισμικό ή θα μπορούσε να αναπτυχθεί. Στην περίπτωση που επιθυμείτε έτοιμο λογισμικό, η απάντηση για κάποια απαίτηση του Πίνακα Συμμόρφωσης «θα αναπτυχθεί» είναι αποδεκτή ή οδηγεί σε βαθμολόγηση κάτω από 100, άρα σε ακύρωση της προσφοράς;*

**ΑΠΑΝΤΗΣΗ 5**: Διευκρινίζεται ότι κατά τη διάρκεια υλοποίησης του έργου **δεν προβλέπεται η ανάπτυξη του εξειδικευμένου λογισμικού GRC με τις ζητούμενες προδιαγραφές, λειτουργικότητες και χαρακτηριστικά.** Σε κάθε περίπτωση, το προτεινόμενο από τον Ανάδοχο λογισμικό GRC εγκαθίσταται στις υποδομές της ΓΓΠΣΔΔ και δύναται να παραμετροποιηθεί ανάλογα με τις απαιτήσεις υλοποίησης του έργου, όπως ειδικότερα περιγράφεται στην παράγραφο 1.4.3 του Παραρτήματος Ι της διακήρυξης και κοστολογείται σύμφωνα με τα αναφερόμενα στον πίνακα ΙΙΙ.1.3 του Παραρτήματος ΙΙΙ της διακήρυξης.   Στο πλαίσιο της παραμετροποίησης διευκρινίζεται ότι είναι αποδεκτή η υλοποίηση λειτουργικότητας χρησιμοποιώντας ενσωματωμένο περιβάλλον ανάπτυξης κώδικα που πιθανόν περιλαμβάνει το έτοιμο λογισμικό GRC.

**ΕΡΩΤΗΜΑ 6 :** *Για την καλύτερη κοστολόγηση του έργου, παρακαλούμε να δοθεί λίστα του εξοπλισμού του Φορέα, ο οποίος είναι στο scope του έργου.*

**ΑΠΑΝΤΗΣΗ 6**: Το αντικείμενο της προβλεπόμενης σύμβασης περιγράφεται ήδη στην παράγραφο 1.3 της διακήρυξης ενώ η  παρουσίαση της ΓΓΠΣΔΔ, η υφιστάμενη κατάσταση και η πληροφοριακή υποδομή περιγράφονται στις σχετικές παραγράφους του Παραρτήματος Ι της διακήρυξης.

Διευκρινίζεται ότι **πρόσθετες απαιτούμενες λεπτομέρειες και πληροφορίες σχετικά με τις υπολογιστικές υποδομές της ΓΓΠΣΔΔ, θα συλλεχθούν στο πλαίσιο εκτέλεσης της Φάσης 1: «Ανάλυση Απαιτήσεων – Μελέτη Εφαρμογής»,** με τη συνεργασία ομάδας στελεχών του Αναδόχου και αρμόδιων υπαλλήλων της ΓΓΠΣΔΔ.

**ΕΡΩΤΗΜΑ 7:** *Σχετικά με τις ζητούμενες υπηρεσίες ηλεκτρονικής εκπαίδευσης (σελ 114 –115 της διακήρυξης), παρακαλούμε να μας ενημερώσετε για την πλατφόρμα e-learning του ΕΚΔΔΑ. Επίσης, τα ηλεκτρονικά μαθήματα που ζητάει ο διαγωνισμός για πόσους χρήστες θα είναι;*

**ΑΠΑΝΤΗΣΗ 7**: Διευκρινίζεται ότι **οι απαιτούμενες  πληροφορίες σχετικά με την πλατφόρμα e-learning του ΕΚΔΔΑ, θα συλλεχθούν στο πλαίσιο εκτέλεσης της Φάσης 1: «Ανάλυση Απαιτήσεων – Μελέτη Εφαρμογής»,** με την συνεργασία ομάδας στελεχών του Αναδόχου και αρμόδιων υπαλλήλων του ΕΚΔΔΑ.

Όσον αφορά το δεύτερο σκέλος ως προς τους χρήστες των ηλεκτρονικών μαθημάτων και σύμφωνα με τα αναφερόμενα στην παράγραφο 1.5 του Παραρτήματος Ι της διακήρυξης, διευκρινίζεται ότι **οι ζητούμενες υπηρεσίες εκπαίδευσης δεν περιλαμβάνουν την υλοποίηση ηλεκτρονικής εκπαίδευσης από τον Ανάδοχο**, παρά μόνο διαμόρφωση υλικού σε μορφή απομακρυσμένης εκπαίδευσης για να εγκατασταθεί στην υποδομή e-learning του ΕΚΔΔΑ.

 **Με εντολή Υπουργού**

**Ο Γενικός Γραμματέας Πληροφοριακών**

 **Συστημάτων Δημόσιας Διοίκησης**

 **Δημοσθένης Αναγνωστόπουλος**

**Κοινοποίηση:**

Πρόεδρος και τα μέλη της επιτροπής αποσφράγισης και αξιολόγησης

**Εσωτερική Διανομή:**

- Γραφείο Υπουργού Ψηφιακής Διακυβέρνησης

- Γραφείο Γενικού Γραμματέα Πληροφοριακών Συστημάτων Δημόσιας Διοίκησης

- Αυτοτελές Τμήμα Στρατηγικής Προγραμματισμού και Διαχείρισης Έργων